Visekanseliers lag bank toe terwyl universiteite sukkelMaties se prof. Wim de Villiers se vergoedingspakket van R4,5 miljoen per jaar is die meeste van enige Suid-Afrikaanse visekanselier. Foto: US Platsak Suid-Afrikaanse universiteite het hul uitgawes besnoei, maar die mense aan die hoof van dié instellings word miljoene rande per jaar betaal. Van die land se 26 universiteite het 19 hul visekanselier se salaris vir 2017 bekendgemaak, berig die Sunday Times. Dit wissel van R2,5 miljoen tot R4,5 miljoen in die geval van die Universiteit Stellenbosch se visekanselier, Wim de Villiers. Sy R4,5 miljoen jaarlikse vergoedingspakket sluit ŉ bonus van R30 000 in. Die Universiteit van Venda se Peter Mbati is nie ver agter nie met ŉ jaarlikse pakket van R4,2 miljoen. Die voormalige visekanselier van die Universiteit van Johannesburg Ihron Rensburg het verlede jaar, die laaste jaar van sy dekade lange termyn, R17,6 miljoen ontvang. Daarvan was R13,7 miljoen in aansporingsbetalings wat oor dié tien jaar opgehoop het en wat op ŉ jaarlikse aansporing van R1,3 miljoen neerkom. Die salarisse en byvoordele wat betaal word aan sommige visekanseliers – die universiteitswese se ekwivalent van ŉ uitvoerende hoof in die sakewêreld – het gelei tot eise dat die departement van hoër onderwys ondersoek instel. Een visekanselier, wat gevra het om anoniem te bly, het erken party van sy ampsgenote verdien ŉ buitensporige salaris en byvoordele. “Daar behoort ŉ eenvormige vergoedingstruktuur vir alle visekanseliers te wees,” het hy gesê. Hy beskryf Rensburg se R17,6 miljoen-uitbetaling as “belaglik”.